# Ismael Vidal Soneira

Ismael Vidal Soneira (València, 1987), més conegut com a Fageca (per ser Fageca el poble de la seua família), és un jugador professional de pilota valenciana, rest en la modalitat de l'Escala i corda, en nòmina de l'empresa ValNet. Actualment està acabant la carrera de Ciències de l'Activitat Física i l'Esport a la Universitat de València.A les eleccions municipals de 2019 fou elegit alcalde del poble de Fageca.
Va debutar al trinquet de Pelayo el 2001.
Va ser convidat a participar en el Trofeu Individual d'escala i corda de 2008, però des de la fase prèvia, i mercés als resultats obtinguts, en l'edició següent, el 2009, va participar amb plaça fixa, arribant a semifinals. Aconseguí una meritòria plaça a la final en l'edició de 2014 en la qual s'enfrontà a Soro III perdent per un clar 60 per 30.
El 2010 es proclamà campió de la I Copa Diputació de Promeses, juntament amb Colau II i Héctor II. Participà a per primera vegada al Circuit Professional a l'edició de 2012 com a substitut del lesionat Colau, arribant a la fase final i quedant subcampió davant l'equip d'Álvaro. Era la primera vegada que Fageca participava en el campionat de manera continuada, abans però havia jugat de manera puntual com a jugador reserva. També el 2014 es proclamà campió del Circuit Professional junt a Javi i Monrabal.
Després de vint-i-un mesos d'absència per una lesió, Fageca tornà a jugar el 3 de juliol de 2017 al trinquet de la Pobla de Vallbona: acompanyat per Héctor II, guanyà 60 per 30 a Carlos del Genovés i Miguel de Petrer, que també reapareixia després d'uns mesos sense competir.
Encara que al començament de la temporada del 2019 de pilota valenciana fon relegat a la Lliga 2, en guanyar la final amb Tomàs II ambdós foren inclosos en la Copa d'Escala i corda President de la Diputació de València.
L'any 2019 va ser elegit alcalde de Fageca pel PSPV-PSOE.

## Palmarés

* Escala i corda:
** Campió mestres: 2014
** Campió del Circuit Bancaixa: 2014
** Subcampió del Circuit Bancaixa: 2012
** Subcampió del Trofeu Superdeporte: 2011
** Campió del Circuit Jove Oxford: 2008
** Campió de la Copa Promeses Diputació de València: 2010
** Campió Individual sub-23: 2008, 2009, 2010
** Campió Copa 2, 2019
* Frontó:
** Campió Diputació 2008, 2015
** Campió de l'Obert d'Albal: 2008 i 2009
** Campió Trofeu President de la Diputació de València: 2008
** Subcampió Trofeu Platges de Moncofa: 2006
* Galotxa:
** Campió Interpobles: 2005
** Campió Supercopa: 2006
** Campió Copa Generalitat: 2006
** Subcampió del Trofeu Moscatell: 2012

## Referències

* ↑ «Soro III broda la final per emportar-se l'Individual a casa». Pilotavalenciana.com, 26-10-2014. [Consulta: 6 gener 2015].
* ↑ Massamagrell es proclama campió de la Copa Promeses Diputació de València Arxivat 2010-05-02 a Wayback Machine., a la web de ValNet.
* ↑ J. Cano «Fageca i Miguel obrin la porta gran en la reaparició». Superdeporte, 04-07-2017 [Consulta: 4 juliol 2017].
* ↑ J. Cano «Fageca i Tomàs s'imposen en una final de primera». Superdeporte, 20-04-2019 [Consulta: 20 abril 2019].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Fageca. Històric de Govern Local». Portal d'informació ARGOS. [Consulta: 6 desembre 2020].

## Enllaços externs

* Fitxa de ValNet Arxivat 2012-07-30 a Wayback Machine.